b'\n_START_ARTICLE_\nKotimaisten kielten keskus\n_START_PARAGRAPH_\nKotimaisten kielten keskus (lyh. Kotus, ruots. Institutet f\xc3\xb6r de inhemska spr\xc3\xa5ken, romaniksi Finnosko t\xc5\xa1imbengo instituutos, pohjoissaameksi Ruovttueatnan gielaid guovdd\xc3\xa1\xc5\xa1, koltansaameksi Dommj\xc3\xa2nnmla\xc5\xbe \xc7\xa9i\xc3\xb5li k\xc3\xb5\xc3\xb5sk\xc3\xb5s, inarinsaameksi P\xc3\xa4ikkieenn\xc3\xa2m kiel\xc3\xa2i ku\xc3\xa1vd\xc3\xa1\xc5\xa1) on opetus- ja kulttuuriministeri\xc3\xb6n alainen asiantuntijalaitos. Kotuksen teht\xc3\xa4vi\xc3\xa4 ovat suomen ja ruotsin kielen huolto, neuvonta ja sanakirjaty\xc3\xb6 sek\xc3\xa4 kielenhuoltoon ja sanakirjoihin liittyv\xc3\xa4 tutkimus. Kotuksen teht\xc3\xa4v\xc3\xa4n\xc3\xa4 on lis\xc3\xa4ksi koordinoida saamen kielten, viittomakielen ja romanikielen huoltoa._NEWLINE_Keskuksen ty\xc3\xb6ntekij\xc3\xa4m\xc3\xa4\xc3\xa4r\xc3\xa4 on noin 80. Kotus sijaitsee Helsingin Hakaniemess\xc3\xa4.\n_START_SECTION_\nHistoria\n_START_PARAGRAPH_\nKotimaisten kielten keskus perustettiin vuonna 1976 nimell\xc3\xa4 Kotimaisten kielten tutkimuskeskus. Tuolloin yhdistettiin valtion tutkimuslaitokseksi erillisi\xc3\xa4 suomen ja sukukielten kielentutkimusyksik\xc3\xb6it\xc3\xa4 ja -laitoksia, muun muassa E. N. Set\xc3\xa4l\xc3\xa4n perustama tutkimusarkisto Suomen suku, Nykysuomen laitos (kielitoimisto), Sanakirjas\xc3\xa4\xc3\xa4ti\xc3\xb6 ja Suomen nimiarkiston s\xc3\xa4\xc3\xa4ti\xc3\xb6. Tutkimuskeskukseen liitettiin my\xc3\xb6s ruotsin kielen huolto (Spr\xc3\xa5kv\xc3\xa5rd), murteiden ja nimist\xc3\xb6ntutkimus omaksi osastokseen. Suomen opetusministerin\xc3\xa4kin toiminut fennougristi Lauri Posti oli t\xc3\xa4rke\xc3\xa4 aloitteentekij\xc3\xa4 tutkimuskeskuksen toiminnan alkuvaiheessa. Laitoksen johtajina ovat toimineet Esko Koivusalo, Tuomo Tuomi, Pauli Saukkonen ja Pirkko Nuolij\xc3\xa4rvi. Nykyinen johtaja on professori Ulla-Maija Forsberg. Laitoksen nykyinen nimi Kotimaisten kielten keskus otettiin k\xc3\xa4ytt\xc3\xb6\xc3\xb6n vuonna 2012.\n_START_SECTION_\nToiminta\n_START_PARAGRAPH_\nKotimaisten kielten keskuksessa on laaja kirjasto sek\xc3\xa4 laajat kielitieteelliset arkistot; muun muassa Nimiarkisto, johon on ker\xc3\xa4tty suurin osa Suomen alueen muistinvaraista paikannimist\xc3\xb6\xc3\xa4; Suomen murteiden sana-arkisto, jonka pohjalta laaditaan Suomen murteiden sanakirja; sek\xc3\xa4 Suomen kielen nauhoitearkiston puhutun kielen aineistot. Keskuksen julkinen aineistopalvelu Kaino avattiin vuonna 2006._NEWLINE_Kotimaisten kielten tutkimuskeskus julkaisi vuosina 1990\xe2\x80\x931995 kolmiosaisen, l\xc3\xa4hes 100\xc2\xa0000 hakusanaa sis\xc3\xa4lt\xc3\xa4v\xc3\xa4n Suomen kielen perussanakirjan, joka kuvaa nykyisen yleiskielen sanastoa ja antaa ohjeita sanojen k\xc3\xa4yt\xc3\xb6st\xc3\xa4. Perussanakirjan CD-ROM-versio ilmestyi vuonna 1997 ja sen seuraaja Kielitoimiston sanakirja vuonna 2004. Kielitoimiston palvelupuhelin neuvoo kielenk\xc3\xa4yt\xc3\xb6n ja yleiskielen ongelmissa.\n_START_SECTION_\nSuomen kielen tulevaisuus -palkinto\n_START_PARAGRAPH_\nSuomen kielen tulevaisuus -palkinto on Kotimaisten kielten keskuksen jakama suomalainen tunnustuspalkinto.\n_START_SECTION_\nPalkinnon tarkoitus\n_START_PARAGRAPH_\nPalkinto on tarkoitus jakaa sellaiselle organisaatiolle, j\xc3\xa4rjest\xc3\xb6lle tai henkil\xc3\xb6lle, joka toiminnallaan edist\xc3\xa4\xc3\xa4 suomen kielen monipuolista k\xc3\xa4ytt\xc3\xb6\xc3\xa4 ja vahvistaa siten suomen kielen roolia monikielisess\xc3\xa4 maailmassa.\n_START_SECTION_\nVuoden 2012 palkinto\n_START_PARAGRAPH_\nPalkinto jaettiin vuonna 2012, ja sen sai Wikimedia Suomi ry. Kotimaisten kielten keskus tiedotti: \xe2\x80\x9dWikimedia Suomi -yhdistyksen ansiona on, ett\xc3\xa4 se kannustaa eri alojen asiantuntijoita ja harrastajia levitt\xc3\xa4m\xc3\xa4\xc3\xa4n tietoa kaikkien k\xc3\xa4ytt\xc3\xb6\xc3\xb6n suomen kielell\xc3\xa4.\xe2\x80\x9d Lis\xc3\xa4ksi palkinnon perusteluissa mainittiin: \xe2\x80\x9dToiminnallaan Wikimedia Suomi pit\xc3\xa4\xc3\xa4 osaltaan huolta siit\xc3\xa4, ett\xc3\xa4 suomen kieli s\xc3\xa4ilyy yhteiskunnan kaikilla aloilla toimivana kielen\xc3\xa4.\xe2\x80\x9d Palkinto luovutettiin Wikimedia Suomi ry:n edustajille 24. toukokuuta 2012 Kotimaisten kielten keskuksen toimitiloissa. Palkinto on ulkoasultaan kunniakirja.'